Puheenjohtajakirje 3/14

Syksyn toiminta on aloitettu ammattiosastossa ja erilaisia jäsentilaisuuksia järjestetään useita.

Ihan ensimmäiseksi ammattiosaston yhdysjäsenille oli jäsenilta 23.9 klo 17 Kellosillan toimistolla. Valitettavasti osanotto oli heikkoa, mutta keskustelu sitäkin vilkkaampaa. Meillä on ammattiosastossa yhdysjäseniä, mutta ei vieläkään riittävästi. Yhdysjäsenen kautta on aina helpompi laittaa työpaikoille tiedotteita sekä myös kysellä työpaikan kuulumisia ja siksi yhdysjäsenet ovat kultaakin kalliimpia meille. Jos olet kiinnostunut yhdysjäsentoiminnasta niin laita viestiä allekirjoittaneelle. Liitto järjestää koulutusta yhdysjäsenille ja lähettää liiton postia sekä erilaista ammattiin liittyvää materiaalia jaettavaksi työpaikoille.

31.10 vietetään Halloween – juhlaa ja 4.11 menemme kokeilemaan seinäkiipeilyä. 30.11 lähdemme ihastelemaan Porvoon joulukatua. Syyskokous on 18.11 Kellosillan tiloissa. Joulukuun alussa pidämme jäsenillan Ravintola Cantina Westissä, aiheena Eettisyys hoitajan työssä. Näistä kaikista tulee ilmoitukset ammattiosaston kotisivuille <http://ao819.superliitto.fi> sekä facebook sivulle (Superin Helsingin sosiaalitoimen ao).

Teimme syyskuun alussa Pärnuun hyvinvointimatkan, sää suosi meitä ja saimme nauttia kauniista maisemista. Jokunen uskaltautui mereen uimaan ja hotellin kylpyläosasto oli hyvässä käytössä. Matka täyttyi keväällä hyvin nopeasti ja moni halukas ei päässyt mukaan, valitettavasti. Ensi vuoden syyskuulle ollaan järjestämässä matkaa Tarttoon, ilmoitukset tästä matkasta tulevat jakoon maalis - huhtikuussa.

Syksy teettää työtä ammattiosaston hallitukselle mm. Palmian Toiminta- ja hallintomallin järjestämis-selvitys. Meidän on pitänyt miettiä miten Palmian mahdollinen yhtiöittäminen vaikuttaisi meidän jäsenten työhön niin varhaiskasvatuksen kuin myös sosiaali- ja terveystoimen puolella. Olemme tehneet kannanoton konsernijaoston jäsenille päiväkotien ja leikkipuistojen apulaisten toimien säilyttämisen puolesta viraston omana toimintana. Pidämme tärkeänä niin varhaiskasvatuksen puolella kuin myös sosiaali- ja terveystoimen puolella, että tukipalvelut säilyvät kaupungin omana palveluna. Olemme olleet yhteydessä myös poliitikkoihin asian tiimoilta.

Myös Sosiaali- ja terveysviraston Palveluverkkosuunnitelma tullee vaikuttamaan jäseniemme työhön, onneksi meillä on omia edustajia erilaisissa valmistelevissa työryhmissä ja sitä kautta pääsemme vaikuttamaan asioiden etenemiseen. Palveluverkko suunnitelmaa kannattaa katsoa Helmen sivuilta, koska se tulee vaikuttamaan jokaisen kaupunkilaisen terveys ja sairaanhoito palveluihin.

Toivotan kaikille oikein kauniita syyspäiviä ja toivottavasti osallistutte aktiivisesti ammattiosaston toimintaan☺

 t. Hannele